OBRAZLOŽENJE

1. PRAVNI TEMELJ ZA DONOŠENJE ODLUKE

Na temelju članka 98. Zakona o komunalnom gospodarstvu („Narodne novine“, broj 68/18, 110/18, 32/20 i 145/24), predstavničko tijelo jedinice lokalne samouprave do kraja studenoga tekuće godine donosi odluku kojom određuje vrijednost boda komunalne naknade (B), koja se primjenjuje od 1. siječnja iduće godine.
Ako predstavničko tijelo ne odredi vrijednost boda komunalne naknade (B) do kraja studenoga tekuće godine, za obračun komunalne naknade u sljedećoj kalendarskoj godini vrijednost boda se ne mijenja.

1. OCJENA STANJA I KRATKI PRIKAZ ZAKONSKIH ODREDBI

Na području Općine Funtana-Fontane na snazi je Odluka o vrijednosti boda komunalne naknade („Službeni glasnik Općine Funtana“, broj 15/18) kojom je vrijednost boda komunalne naknade određena u iznosu od 3,24 kune, odnosno 0,43 eura po četvornome metru (m²) korisne površine stambenog prostora u prvoj zoni Općine Funtana-Fontane. 
Prema Zakonu o komunalnom gospodarstvu, komunalna naknada je novčano javno davanje koje se plaća za održavanje komunalne infrastrukture. Komunalna naknada je prihod proračuna jedinice lokalne samouprave koji se koristi za financiranje održavanja i građenja komunalne infrastrukture, a može se koristiti i za financiranje građenja i održavanja objekata predškolskog, školskog, zdravstvenog i socijalnog sadržaja, javnih građevina sportske i kulturne namjene te poboljšanja energetske učinkovitosti zgrada u vlasništvu jedinica lokalne samouprave. 
Komunalna naknada obračunava se po četvornome metru (m²) površine nekretnine za koju se utvrđuje obveza plaćanja komunalne naknade. Iznos komunalne naknade po četvornome metru (m²) površine nekretnine utvrđuje se množenjem koeficijenta zone (Kz), koeficijenta namjene (Kn) i vrijednosti boda komunalne naknade (B). 
Vrijednost boda komunalne naknade (B) određuje se u eurima po četvornome metru (m²) korisne površine stambenog prostora u prvoj zoni jedinice lokalne samouprave za obračun komunalne naknade. 
Polazište za određivanje vrijednosti boda komunalne naknade (B) je procjena troškova održavanja komunalne infrastrukture iz programa održavanja komunalne infrastrukture uz uzimanje u obzir i drugih predvidivih i raspoloživih izvora financiranja održavanja komunalne infrastrukture. 
Godišnji iznos komunalne naknade utvrđuje se množenjem površine nekretnine za koju se utvrđuje obveza plaćanja komunalne naknade i iznosa komunalne naknade po četvornome metru (m²) površine nekretnine.

1. OBRAZLOŽENJE PRIJEDLOGA

Vrijednost boda komunalne naknade u iznosu od 3,24 kune, odnosno 0,43 eura utvrđena je Odlukom o određivanju vrijednosti boda za obračun komunalne naknade, koja je donesena na sjednici Općinskog vijeća Općine Funtana-Fontane 29. studenoga 2018. godine, primjenjuje se od 1. siječnja 2019. godine te se od tada vrijednost boda nije mijenjala.
U proteklom razdoblju došlo je do povećanja opsega komunalnih potreba na području Općine Funtana-Fontane, kao i do povećanja troškova održavanja komunalne infrastrukture i obavljanja komunalnih djelatnosti koje se financiraju iz prihoda od komunalne naknade. Povećanje cijena materijala, energenata, usluga i drugih troškova održavanja, uz istodobno povećanje potreba za održavanjem i uređenjem komunalne infrastrukture, utjecalo je na dostatnost prihoda ostvarenih po osnovi komunalne naknade.
Prihodi od komunalne naknade namijenjeni su, među ostalim, financiranju održavanja komunalne infrastrukture, a mogu se koristiti i za građenje komunalne infrastrukture te za financiranje drugih namjena propisanih Zakonom o komunalnom gospodarstvu. Kako bi se osigurala dostatna sredstva za redovito održavanje i unaprjeđenje komunalne infrastrukture, predlaže se utvrđivanje nove vrijednosti boda komunalne naknade.
Stoga je Nacrtom Odluke predviđeno utvrđivanje vrijednosti boda komunalne naknade u iznosu od 0,60 eura po m² korisne površine stambenog prostora u I. zoni Općine Funtana-Fontane, čime bi se osigurala stabilnija i dostatnija sredstva za financiranje komunalnih potreba na području Općine Funtana-Fontane te omogućilo kvalitetnije i kontinuirano održavanje komunalne infrastrukture.

1. FINANCIJSKA SREDSTVA POTREBNA ZA PROVEDBU ODLUKE

Za provedbu ove Odluke potrebno je planirati financijska sredstva u Proračunu Općine Funtana-Fontane za 2027. godinu za materijalne troškove i eventualno privremeno povećanje opsega poslovanja, budući da će do 31. ožujka 2027. godine za obveznike plaćanja komunalne naknade biti potrebno donijeti i dostaviti nova rješenja o komunalnoj naknadi zbog promjene vrijednosti boda komunalne naknade.


